钦定古今图书集成/理学汇编/经籍典/第087卷 > 元俞琰大易集说 > 《周易上下经说》
## 钦定古今图书集成/理学汇编/经籍典/第087卷 > 元俞琰大易集说 > 《周易上下经说》

周代名《易》，书名，犹《周书》题周，以别于夏、殷也。《易》有二
义，变易也，交易也。变易者，阳变阴，阴变阳也；交易者，
阳交阴，阴交阳也。观先天图可见经即篇也。孔子称
“乾坤之策曰二篇”，则“经”字乃后人所加。吕东莱谓《经》
分上下，必始于文王，郭白云已《序卦》已分，其来尚矣。
皆不言分经之由。邵康节曰：“重卦之象，不《易》者八，反”
《易》者二十八。故卦有六十四，而用止乎三十六；爻有
三百八十四，而用止乎二百一十有六。知此则知《经》
之分上下者，盖有由焉，非苟然也。或疑《上经》卦三十，
《下经》卦三十四，多寡不均，不知卦有对体，有覆体。何
谓覆体？《屯》倒转为《蒙》，《需》倒转为《讼》之类是也。何谓对
体？乾坤、《坎》《离》《颐》《大过》《中孚》《小过》，相对而不可覆者是
也。馀皆一卦，倒转为两卦，故《上经》卦三十，约之则十
八，《下经》卦三十四，约之亦十八，谓之不均可乎？卦分
内外二体，凡六十四阳、六十四阴，约为三十六，则《上
经》纯阳卦六，纯阴卦四，《下经》纯阳卦四，纯阴卦六。阴
阳相重之卦，上《下经》皆八，不亦均乎？《上经》阳爻八十
六，阴爻九十四，约为十八，则五十二阳，五十六阴，共
一百八。《下经》阳爻一百六，阴爻九十八，约为十八，则
五十六阳，五十二阴，亦一百八。其均如此。孔颖达谓
《系辞》分上下，无异义。晁以道乃曰：“古者竹简重大，分
经为二篇，皆不知六十四卦，约之则为两十八也。”